ai4bharat/Pralekha huggingface dataset:
उप राष्ट्रपति सचिवालय
कोई भाषा थोपी नहीं जानी चाहिए और न ही किसी भाषा का विरोध होना चाहिए : उपराष्ट्रपति
छात्र और शिक्षक अन्य भाषाएं सीखने के साथ ही मातृभाषा को भी पर्याप्त महत्व दें;
देश की समृद्ध सांस्कृतिक विरासत को समझने के लिए युवाओं से भारत भ्रमण करने को कहा;
छात्रों को रचनात्मक, जिज्ञासु, संप्रेषणीय, आत्मविश्वासी और सक्षम बनाने के लिए पाठ्यक्रमों में अनुकूल बदलाव पर जोर दिया;
कर्नाटक के मनीपाल में शारदा आवासीय विद्यालय के छात्रों के साथ संवाद किया
(उपराष्ट्रपति, श्री एम वेंकैया नायडू ने लोगों से अधिक से अधिक भाषाएं सीखने का आह्वान करते हुए कहा है कि कोई भी भाषा थोपी नहीं जानी चाहिए और न ही किसी भाषा विशेष का विरोध होना चाहिए ।
अमेरिका में नासा और अन्य स्थानों का दौरा करने के बाद हाल ही में लौटे मनीपाल के शारदा आवासीय विद्यालय के छात्रों के साथ आज बातचीत करते हुए, श्री नायडू ने जोर देकर कहा कि भारत कई भाषाओं से समृद्ध है। छात्रों तथा शिक्षकों को नयी भाषाएं सीखने के साथ ही अपनी मातृभाषा को भी पूरा महत्व देना चाहिए।
उन्होंने पर्यटन को शिक्षा का एक माध्यम बताते हुए छात्रों से देश की विविध संस्कृति, विरासत,खानपान और भाषाओं को समझने के लिए भारत के प्रमुख पर्यटन स्थलों की यात्रा करने को कहा ताकि वह देश की अनूठी बहुरंगी संस्कृति से भलि भांति परिचित हो सकें।
घरेलू पर्यटन उद्योग को बढ़ावा देने के लिए प्रधानमंत्री श्री नरेन्द्र मोदी द्वारा लागों से 2022 तक देश के 15 पर्यटन स्थलों की यात्रा करने के आह्वान का जिक्र करते हुए श्री नायडू ने छात्रों से कहा कि वह देश के भीतर ऐतिहासिक , आध्यात्मिक और प्राकृतिक सौंदर्य से भरपूर पर्यटक स्थलों का ज्यादा से ज्यादा भ्रमण करें और इसके माध्यम से देश की विविध सांस्कृतिक विरासत के बारे अधिक से अधिक जानकारी हासिल करें । उन्होंने कहा कि ऐसी यात्राएं ज्ञानवर्द्धक होने के साथ ही देश की अतीत को बेहतर समझने का अवसर देंगी।
छात्रों से अपना अधिक से अधिक समय प्रकृति की गोद में बिताने का आह्वान करते हुए श्री नायडू ने उनसे प्रकृति के संरक्षण में सक्रीय सहयोग के साथ ही एक बार इस्तेमाल होने वाले प्लास्टिक का उपयोग प्रधानमंत्री के कहे अनुसार दो अक्तूबर से पूरी तरह बंद करने की शपथ लेने को भी कहा।
उपराष्ट्रपति ने छात्रों को रचनात्मक,आत्मविश्वासी,सक्षम,जिज्ञासु और संप्रेषणीय बनाए जाने के लिए क्षिक्षा प्रणाली और पाठ्यक्रमों में आवश्यक बदलाव करने पर जोर दिया। उन्होंने साथ यह सुझाव भी दिया कि नयी शिक्षा नीति ऐसी होनी चाहिए जिसमें भारतीय इतिहास और देश के विभिन्न हिस्सों से स्वाधीनता संग्राम में भाग लेने वाले स्वाधीनता सेनानियों के योगदान पर विशेष जोर हो। उन्होंने कहा औपनिवेशिक सत्ता के खिलाफ संघर्ष में भाग लेने वाले ऐसे नायकों की संख्या काफी रही है। हमारे बच्चों को इनके बारे में जानना जरूरी है।
छात्रों की शारीरिक दक्षता बढ़ाने के लिए उन्हें स्कूल के समय का 50 प्रतिशत हिस्सा कक्षाओं के बाहर बिताने की अनुमति देने पर जोर देते हुए श्री नायडू ने छात्रों को स्वास्थ्य के लिए हानिकारक जीवनशैली और भोजन की आदतों के कारण गैर-संचारी रोगों की बढ़ती घटनाओं के बारे में आगाह किया।
उन्होंने छात्रों को जंक फूड से परहेज करने तथा खानपान की बेहतर आदतें अपनाने का सुझाव दिया और कहा कि इस मामले में भारतीय भोजन समय की कसौटी पर खरा उतरा है। इसमें हर मौसम और क्षेत्र के हिसाब से खाने पीने की चीजें शामिल हैं।
उन्होंने स्कूल प्रशासन से छात्रों को एनएसएस,एनसीसी,स्काउट और गाईड जैसी स्वैच्छिक सेवाओं में हिस्सा लेने के लिए प्रोत्साहित करने का सुझाव देते हुए कहा कि इससे उनमें दूसरों की सेवा करने की भावना पैदा होगी।
रक्षा मंत्रालय
बांग्लादेश में बहुराष्ट्रीय सैन्य अभ्यास शांतिर अग्रसेना का समापन
दिनांक 04 अप्रैल 2021 से शुरू होकर 10 दिन तक चलने वाले बहुराष्ट्रीय सैन्य युद्धाभ्यास शांतिर अग्रसेना-2021 का आज यानी दिनांक 12 अप्रैल 2021 को बंगबंधु सेननिबास , बांग्लादेश में समापन हुआ। चार देशों के सैनिकों ने अमेरिका, ब्रिटेन, रूस, तुर्की, सऊदी अरब, कुवैत और सिंगापुर के पर्यवेक्षकों की मौजूदगी में इस अभ्यास में भाग लिया।
इस अभ्यास का उद्देश्य रक्षा संबंधों को मजबूत करना और प्रभावी शांति अभियानों को सुनिश्चित करने के लिए पड़ोस के देशों के बीच अंतरसंचालनीयता को बढ़ाना था । सभी प्रतिभागी देशों की सेनाओं ने अपने व्यापक अनुभवों को साझा किया और मजबूत सूचना आदान-प्रदान प्लेटफार्मों के माध्यम से अपनी स्थितिजन्य जागरूकता को बढ़ाया।
अभ्यास में भाग लेने वाले देशों के सेना प्रमुखों के सम्मेलन के पहले इस अभ्यास का समापन भारतीय सेना, रॉयल भूटानी सेना, श्रीलंकाई सेना और बांग्लादेश सेना की टुकड़ियों द्वारा संयुक्त रूप से किए गए मजबूत शांति अभियानों के विषय पर आयोजित सत्यापन चरण और समापन समारोह के साथ हुआ।
सेनाध्यक्ष जनरल एम एम नरवणे ने अभ्यास के सत्यापन चरण को देखा। उन्होंने 11 अप्रैल 2021 को "वैश्विक संघर्षों की बदलती प्रकृति: संयुक्त राष्ट्र शांतिरक्षकों की भूमिका" पर एक मुख्य भाषण भी दिया था। सेना प्रमुख ने प्रतिभागी राष्ट्रों के वरिष्ठ अधिकारियों तथा अन्य देशों के सैन्य पर्यवेक्षकों से बातचीत भी की।
सैन्य टुकड़ियों ने अभ्यास के दौरान व्यावसायिकता के उच्चतम मानकों को प्रदर्शित किया और वॉलीबॉल, फायरिंग और सांस्कृतिक गतिविधियों में अपने कौशल का भी प्रदर्शन किया।
रक्षा मंत्रालय
74वें स्वंतत्रता दिवस का जश्नसेना, नौसेना और भारतीय वायु सेना के बैंड की संगीतमय प्रस्तुति के साथ मनाया जा रहा है
सेना के तीनों अंगों के बैंड पहली अगस्त 2020 से शुरू हुए पखवाड़े के दौरान पहली बार देश भर में अपनी संगीतमय प्रस्तुति देकर स्वतंत्रता दिवस का जश्न मना रहे हैं। इसका उद्देश्य कोरोना के खिलाफ अपनी जान जोखिम में डालकर लड़ाई लड़ रहे योद्धाओं के प्रति देश की ओर से कृतज्ञता का प्रदर्शन करना है। सेना, नौसेना और पुलिस के बैंडों ने अब तक पोरबंदर, हैदराबाद, बेंगलुरु, राय अमृतसर, गुवाहाटी, इलाहाबाद और कोलकाता में अपनी संगीतमय प्रस्तुति दी है। सेना और पुलिस के बैंड आज दोपहर विशाखापट्टनम, नागपुर और ग्वालियर में प्रस्तुति देंगे। इसी तरह से 7 अगस्त, 2020 को सेना के बैंड श्रीनगर और कोलकाता में प्रदर्शन करने वाले हैं। सेना के तीनों अंगों के बैंड संयुक्त रूप से दिल्ली में तीन प्रस्तुति देंगें। ये प्रस्तुतियां लाल किले, राजपथ पर और इंडिया गेट पर क्रमशः 8, 9 और 12 अगस्त, 2020 को दी जाएंगी। सैन्य और पुलिस बैंड 8 अगस्त, 2020 को मुंबई, अहमदाबाद, शिमला और अल्मोड़ा में भी अपनी प्रस्तुति देंगे। चेन्नई, नसीराबाद, एएनसी  फ्लैग प्वाइंट और दांडी में 9 अगस्त, को तथा इम्फाल, भोपाल और झांसी में 12 अगस्त, 2020 को ऐसी प्रस्तुतियां दी जाएंगी। इस श्रृंखला का अंतिम प्रदर्शन लखनऊ, फैजाबाद, शिलांग, मदुरै और चंपारण में 13अगस्त, 2020 को होगा।
उप राष्ट्रपति सचिवालय
विज्ञान और प्रौद्योगिकी का मकसद आम आदमी के जीवन को आरामदायक बनाना होना चाहिएः उपराष्ट्रपति
अंतरिक्ष के मुद्दे पर एक शक्ति के रूप में भारत को दूसरे राष्ट्रों के साथ मिलकर काम करना चाहिए;
हमें अंतरिक्ष के शांतिपूर्ण उपयोग को सुनिश्चित करने की आवश्यकता है;
बेहतर भविष्य के लिए प्रकृति और संस्कृति को एक साथ होना चाहिए;
उप राष्ट्रपति ने मैरिटाइम कॉन्फ्रेंस सागर डिस्कोर्स 2.0 को संबोधित किया
उप राष्ट्रपति श्री एम वेंकैया नायडू का कहना है कि विज्ञान और प्रौद्योगिकी का मकसद आम आदमी के जीवन को आरामदायक बनाना होना चाहिए। उन्होंने गोवा के पणजी में फोरम फ़ॉर इंटीग्रेटेड नेशनल सिक्योरिटी द्वारा आयोजित मैरिटाइम कॉन्फ्रेंस सागर डिस्कोर्स 2.0 को संबोधित करते हुए उपर्युक्त बात कही।
उप राष्ट्रपति ने राष्ट्रीय सुरक्षा को सुनिश्चित करने के वास्ते तकनीकी क्षमताओं को अद्यतन करने की आवश्यकता पर बल दिया। उन्होंने कहा कि सीमा पार आतंकवाद, पारिस्थिकीय संवेदनशीलता और पर्यावरणीय अपरदन जैसे सुरक्षा खतरे सिर्फ किसी एक देश तक सीमित हैं। विश्व समुदाय को संयुक्त रूप से इस पर कार्रवाई करने की आवश्यकता है। इस तरह की समस्याओं की कोई सीमा रेखा नहीं है और वैज्ञानिक कौशल से इनका समाधान निकालने पर जोर देना चाहिए।
उप राष्ट्रपति ने कहा कि अंतरिक्ष के मसले पर एक शक्ति के रूप में भारत को दूसरे राष्ट्रों के साथ मिलकर काम करना चाहिए। उन्होंने वैज्ञानिक समुदाय को आगाह करते हुए कहा कि अंतरिक्ष प्रणाली और गैर जिम्मेदाराना गतिविधियों को लेकर उपजे खतरों पर सतर्क रहना होगा। हम सभी को कक्षा में उपग्रहों को नष्ट करने में सक्षम हथियार प्रणालियों को लेकर चिंतित होने की आवश्यकता है।
अंतरिक्ष क्षेत्र में संघर्ष के संभावित वैश्विक परिणामों पर ध्यान केंद्रित करने की खातिर अंतरराष्ट्रीय प्रयासों के लिए आह्वान करते हुए उप राष्ट्रपति ने कहा कि इस किस्म के संघर्ष महज कुछ देशों तक सीमित नहीं हैं, बल्कि समूचे अंतरिक्ष क्षेत्र और पूरी दुनिया तक इसका विस्तार हो सकता है।
उपराष्ट्रपति ने कहा कि भारत को पारंपरिक भागीदारों के साथ संबंधों को बढ़ावा देना होगा और अंतरिक्ष  के शांतिपूर्ण उपयोग को बढ़ावा देने के लिए अन्य देशों के साथ नए संबंध स्थापित करने होंगे। उन्होंने कहा कि पारस्परिक हितों संबंधी संयुक्त गतिविधियों, स्पेस टेक्नोलॉजी से जुड़ी दक्षता को साझा करना होगा। साथ ही अंतरिक्ष संबंधी अंतरराष्ट्रीय कार्यक्रमों में शामिल होना होगा।
गोवा की राज्यपाल श्रीमती मृदुला सिन्हा, गोवा के पंचायत मंत्री श्री मॉविन गोडिन्हो, भारतीय अंतरिक्ष अनुसंधान संस्थान  के पूर्व अध्यक्ष डॉ. किरण कुमार, सागर डिस्कोर्स के संयोजक डॉ. प्रभाकरण पालेरी और अन्य गणमान्य शख्सियतें इस मौके पर मौजूद रहीं।
प्रधानमंत्री कार्यालय
प्रधानमंत्री ने पद्म पुरस्कार विजेता दुलारी देवी जी के उपहार के लिए आभार व्यक्त किया
प्रधानमंत्री श्री नरेन्द्र मोदी ने पद्म पुरस्कार  विजेता दुलारी देवी जी के उपहार के लिए उनका आभार व्यक्त किया है।
एक ट्वीट में श्री मोदी ने कहा:
'दुलारी देवी जी उन लोगों में से हैं जिन्हें #PeoplesPadma  से सम्मानित किया गया है। वह एक प्रतिभाशाली कलाकार हैं, जो बिहार के मधुबनी की रहने वाली हैं। समारोह के बाद पुरस्कार विजेताओं के साथ अनौपचारिक बातचीत के समय उन्होंने मुझे अपनी कलाकृति भेंट की। उनका अभिनंदन और आभार।'
एसजी/एएम/एएस
(
जल शक्ति मंत्रालय
नमामि गंगे ने दिल्ली में यमुना नदी तट पर 'घाट पर योग' कार्यक्रम के साथ अंतर्राष्ट्रीय योग दिवस मनाया
गंगा बेसिन के 75 स्थानों पर योग सत्र आयोजित किए गए
भारत के लिए गर्व की बात कि पूरी दुनिया अंतरराष्ट्रीय योग दिवस मना रही है: महानिदेशक, एनएमसीजी
अंतर्राष्ट्रीय योग दिवस के अवसर पर राष्ट्रीय स्वच्छ गंगा मिशन  ने आज सुबह यमुना नदी के तट पर दिल्ली के जीरो पुश्ता, सोनिया विहार के बीएसएफ कैंप में 'घाट पर योग' कार्यक्रम का आयोजन किया। इस कार्यक्रम में एनजीओ का एक समूह, दिल्ली जल बोर्ड , सीमा सुरक्षा बल , गंगा टास्क फोर्स , गंगा विचार मंच के स्वयंसेवकों, छात्रों और बच्चों के समूह सहित 600 से अधिक लोगों ने भाग लिया। योग सत्र का संचालन विदेश मंत्रालय की योग शिक्षिका योगिनी मीनाक्षी द्वारा किया गया था। इस वर्ष के अंतर्राष्ट्रीय योग दिवस का विषय 'वसुधैव कुटुम्बकम् के लिए योग' है जो 'एक पृथ्वी, एक परिवार, एक भविष्य' की सामूहिक आकांक्षा को दर्शाता है।
नमामि गंगे कार्यक्रम के तहत, गंगा बेसिन में 75 से अधिक स्थानों पर योग सत्र आयोजित किए गए। भारतीय स्वतंत्रता के 75 वर्ष पूरे होने का जश्न मनाने के लिए गतिविधियां आजादी का अमृत महोत्सव को भी समर्पित थीं। गंगा और उसकी सहायक नदियों के तट पर आयोजित योग सत्रों में योग विशेषज्ञ, गंगा प्रहरी, गंगा मित्र, गंगा दूत, छात्र, जिला प्रशासन के अधिकारी, स्थानीय लोग आदि शामिल हुए। एनएमसीजी की जिला स्तरीय शाखा, जिला गंगा समितियों के माध्यम से कार्यक्रम आयोजित किए गए थे। गंगा टास्क फोर्स  ने प्रयागराज, वाराणसी और कानपुर में भी अंतर्राष्ट्रीय योग दिवस मनाया। जीटीएफ द्वारा आयोजित योग सत्र में जीटीएफ कर्मियों और स्थानीय लोगों ने हिस्सा लिया।
प्रतिभागियों का स्वागत करते हुए एनएमसीजी के डीजी श्री जी. अशोक कुमार ने कहा कि प्रधानमंत्री के दृष्टिकोण के अनुसार, भारतीय संस्कृति की इस विरासत को मनाने के लिए दुनिया भर में अंतर्राष्ट्रीय योग दिवस मनाया जा रहा है। उन्होंने कहा कि 'घाट पर योग' नमामि गंगे की पहल है और गंगा नदी और उसकी सहायक नदियों के किनारे विभिन्न स्थानों पर एक साथ कई योग सत्र हो रहे हैं। श्री कुमार ने कहा, “पूरी दुनिया आज अंतर्राष्ट्रीय योग दिवस मना रही है। पूरे देश के लिए यह बहुत गर्व की बात है कि दुनिया भारत की सांस्कृतिक विरासत और परंपराओं को स्वीकार कर रही है।”
महानिदेशक, एनएमसीजी ने कहा कि योग अच्छे स्वास्थ्य और शांति के लिए एक जीवन शैली है और इसका अभ्यास हर दिन किया जाना चाहिए। उन्होंने कहा, "पिछले साल की तरह, गंगा बेसिन में कई स्थानों पर लाखों लोग 'घाट पर योग' गतिविधियों में भाग ले रहे हैं।"
राष्ट्रपति सचिवालय
राष्ट्रपति ने नागरिक अलंकरण समारोह में पद्म पुरस्कार 2023 प्रदान किए
राष्ट्रपति श्रीमती द्रौपदी मुर्मु ने आज शाम  राष्ट्रपति भवन में आयोजित द्वितीय नागरिक अलंकरण समारोह में वर्ष 2023 के लिए 3 पद्म विभूषण, 5 पद्म भूषण और 47 पद्म श्री पुरस्कार प्रदान किए।
इस अवसर पर उपस्थित गणमान्य व्यक्तियों में उपराष्ट्रपति, प्रधानमंत्री और केंद्रीय गृह मंत्री शामिल थे।
समारोह में पुरस्कार से सम्मानित लोगों की सूची संलग्न है
विज्ञान एवं प्रौद्योगिकी मंत्रालय
केंद्रीय मंत्री डॉ. जितेंद्र सिंह ने कहा कि अमेरिका में आयोजित ‘ग्लोबल क्लीन एनर्जी एक्शन फोरम’ की बैठक भारत को विश्व के सामने प्रधानमंत्री श्री नरेन्द्र मोदी का दृष्टिकोण प्रस्तुत करने का अवसर प्रदान करेगी
एक उच्च स्तरीय संयुक्त मंत्री स्तर के आधिकारिक प्रतिनिधिमंडल के प्रमुख के रूप में अमेरिका की 5 दिवसीय यात्रा पर रवाना होने से पहले डॉ. जितेंद्र सिंह ने मीडिया कर्मियों को बताया कि उन्हें ‘ग्लोबल क्लीन एनर्जी एक्शन फोरम’ के पूर्ण सत्र एवं गोलमेज सम्मेलन में बड़े नजदीकी संबंध स्थापित होने की उम्मीद है
केंद्रीय विज्ञान, प्रौद्योगिकी, पृथ्वी विज्ञान , कार्मिक, लोक शिकायत, पेंशन, अंतरिक्ष और परमाणु ऊर्जा राज्य मंत्री डॉ. जितेंद्र सिंह ने कहा कि ग्लोबल क्लीन एनर्जी एक्शन फोरम की बैठक भारत को विश्व के सामने प्रधानमंत्री श्री नरेन्द्र मोदी का दृष्टिकोण प्रस्तुत करने का अवसर प्रदान करेगी।
एक उच्च स्तरीय संयुक्त मंत्री स्तर के आधिकारिक प्रतिनिधिमंडल के प्रमुख के रूप में अमेरिका की 5 दिवसीय यात्रा पर रवाना होने से पहले डॉ. जितेंद्र सिंह ने मीडिया कर्मियों को बताया कि यह मंच विभिन्न देशों के कम से कम 30 मंत्रियों, सैकड़ों सीईओ और व्यापार दिग्गजों, वैज्ञानिकों एवं शिक्षाविदों सहित सभी हितधारकों को एक साथ लाएगा और यह स्वच्छ ऊर्जा की चिंताओं से संबंधित मुद्दों के बारे में प्रधानमंत्री श्री मोदी के नेतृत्व में भारत द्वारा अर्जित की गई अग्रणी भूमिका को भी स्वीकृति प्रदान करता है।
डॉ. जितेंद्र सिंह ने कहा कि पिछले महीने ही प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने भारत के नवीनतम राष्ट्रीय स्तर पर निर्धारित योगदान  की ‘यूनाइटेड नेशन्स फ्रेमवर्क कन्वेंशन ऑन क्लाइमेट चेंज ’ में जानकारी देने की मंजूरी प्रदान की थी।
भारत ने नवंबर, 2021 में ग्लासगो  में आयोजित ‘यूनाइटेड नेशन्स फ्रेमवर्क कन्वेंशन ऑन क्लाइमेट चेंज ’ की पार्टियों के सम्मेलन  के 26वें सत्र में विश्व के समक्ष भारत की जलवायु कार्रवाई के पांच अमृत तत्वों  को प्रस्तुत करके अपनी जलवायु संबंधी कार्रवाई को तेज करने का विचार व्यक्त किया था।
डॉ जितेंद्र सिंह ने कहा कि 15 अगस्त, 2021 को प्रधानमंत्री श्री नरेन्द्र मोदी ने भारत के 75वें स्वतंत्रता दिवस के अवसर पर राष्ट्रीय हाइड्रोजन मिशन का शुभारंभ किया था। उन्होंने कहा कि इस मिशन का उद्देश्य अपनी जलवायु लक्ष्यों को पूरा करने और देश को एक हरित हाइड्रोजन का केन्द्र बनाने में सरकार को सहायता प्रदान करना है। इससे 2030 तक 50 लाख टन हरित हाइड्रोजन के उत्पादन के लक्ष्य को अर्जित करने और नवीकरण ऊर्जा क्षमता से संबंधित विकास में सहायता प्राप्त होगी।
डॉ. जितेंद्र सिंह ने कहा कि भारत को नेट जीरो उत्सर्जन की ओर ले जाने के लिए कोई एक ही मंत्रालय जिम्मेदार नहीं है, बल्कि पर्यावरण, वन और जलवायु परिवर्तन , नवीन और नवीकरणीय ऊर्जा मंत्रालय  और भारी उद्योग मंत्रालय  करने की योजना को लागू करता है ताकि विद्युत वाहनों को बढ़ावा मिल सके) इस दिशा में भारत के प्रयासों में मदद करने के लिए एक प्रेरक बल के रूप में काम कर रहे हैं।
डॉ. जितेंद्र सिंह ने कहा कि देश और विदेश दोनों में स्वच्छ ऊर्जा प्रौद्योगिकियों के क्षेत्रों में अभी हाल की सफलताओं को देखते हुए उन्हें ‘ग्लोबल क्लीन एनर्जी एक्शन फोरम’ के पूर्ण सत्र और गोलमेज सम्मेलन में बड़े नजदीकी संबंध स्थापित होने की उम्मीद है।..एमजी/एएम/आईपीएस/एसएस
(Visitor Counter : 308
प्रधानमंत्री कार्यालय
प्रधानमंत्री ने पैरालंपिक खेल की बैडमिंटन स्पर्धा में रजत पदक जीतने पर सुहास यतिराज को बधाई दी
प्रधानमंत्री श्री नरेन्द्र मोदी ने टोक्यो में आयोजित पैरालिंपिक खेल की बैडमिंटन स्पर्धा में रजत पदक जीतने पर सुहास यतिराज को बधाई दी है।
प्रधानमंत्री ने एक ट्वीट में कहा;
"सेवा और खेल का एक शानदार संगम! @dmgbnagarसुहास यतिराज ने अपने असाधारण खेल प्रदर्शन के माध्यम से पूरे देश का ध्यान अपनी ओर आकर्षित किया है। बैडमिंटन में रजत पदक जीतने पर उन्हें बधाई। भविष्य के प्रयासों के लिए उन्हें शुभकामनाएं।"
स्वास्थ्य एवं परिवार कल्याण मंत्रालय
कोविड-19 पर ताज़ा जानकारी
देशव्यापी टीकाकरण अभियान के तहत अब तक वैक्सीन की 44.61करोड़ डोज लगाई गई हैं।
अब तक पूरे देश में कुल 3,06,63,147 मरीज स्वस्थ हुये।
रिकवरी दर बढ़कर 97.39 प्रतिशत हुआ।
पिछले 24 घंटों के दौरान 41,678 मरीज ठीक हुए।
भारत में पिछले 24 घंटों में 43,654 मामले सामने आए हैं।
भारत में सक्रिय मामले वर्तमान में 3,99,436 हैं।
सक्रिय मामले कुल मामलों का 1.27% हैं।
साप्ताहिक पॉजिटिविटी दर 5% से नीचे बनी हुई है, वर्तमान में 2.36% है।
दैनिक पॉजिटिविटी दर 2.51%, लगातार 5 % से कम बना हुआ है।
जांच क्षमता में उल्लेखनीय वृद्धि हुई - कुल 46.09 करोड़ नमूनों की जांच की गई है।
एमजी /एएम/केजे/सीएस
(Visitor Counter : 518
उप राष्ट्रपति सचिवालय
उपराष्ट्रपति ने 'फिट इंडिया' को एक जन आंदोलन बनाने का आह्वान किया
लोगों को स्वस्थ्य रहने के लिए खेल अथवा योग करने की सलाह दी
उपराष्ट्रपति ने चिकित्सकों से कहा- लोगों को अपनी गतिहीन जीवन शैली को बदलने की आवश्यकता के प्रति शिक्षित करें
अल्पपोषित बच्चों की 5000 हदय शल्यचिकित्सा के सफल समापन पर हदय फॉउडेशन के कार्यक्रम को किया संबोधित
चिकित्सकों से सस्ती जेनेरिक दवाई लिखने और इन्हें बढ़ावा देने का आग्रह किया
उपराष्ट्रपति श्री एम. वेंकैया नायडू ने लोगों से स्वस्थ और फिट रहने के लिए खेल अथवा योग को एक आदत के रूप में अपनाने का आह्वान किया है। उन्होंने कहा कि एक गतिहीन जीवन शैली, शारीरिक गतिविधि में कमी और अस्वास्थ्यकर आहार के कारण ही गैर-संचारी रोग जैसे मोटापा, मधुमेह, उच्च रक्तचाप और हृदय संबंधी अन्य बीमारियां जन्म ले रही हैं।
अल्पपोषित बच्चों की 5000 हदय शल्यचिकित्सा के सफल समापन के अवसर पर हैदराबाद के हदय क्योर ए लिटिल हार्ट फाउंडेशन द्वारा आयोजित एक कार्यक्रम को संबोधित करते हुए उपराष्ट्रपति ने चिंता व्यक्त की कि दुनिया में हृदयघात के रोगियों में से लगभग 40 प्रतिशत भारत से हैं और इनके कारण होने वाली मृत्यु का एक चौथाई हदय रोगों के कारण होता है।
उन्होंने सभी चिकित्सकों और स्वास्थ्य देखभाल पेशेवरों से आग्रह किया कि वे गतिहीन जीवन शैली को बदलने के बारे में लोगों को शिक्षित करने को प्रधानता दें और दिल की बीमारियों की संभावना को कम करने के लिए लोगों को शारीरिक गतिविधियों जैसे जॉगिंग, साइकिल चलाना और अन्य शारीरिक गतिविधियों के लिए प्रोत्साहित करें।
श्री नायडू ने पारंपरिक खाद्य पदार्थों को पुन: जीवन में लाने की आवश्यकता पर भी बल दिया जो हमारी शारीरिक और जलवायु आवश्यकताओं के अनुकूल थे। उन्होंने कहा कि मातृ प्रकृति से दूर रहकर, लोग शरीर और स्वास्थ्य को नुकसान पहुंचा रहे हैं, प्रकृति से प्यार करना, प्रकृति के साथ रहना ही बेहतर भविष्य को सुनिश्चित करता है।
संपूर्ण जनसंख्या के स्वास्थ्य और कल्याण के प्रति समग्र रूप से विचार करने की शीघ्र आवश्यकता को ध्यान में रखते हुए उपराष्ट्रपति ने सभी से प्रधानमंत्री नरेंद्र मोदी द्वारा प्रारंभ किए गए ‘फिट इंडिया आंदोलन’ में सक्रिय रूप से भाग लेने का आह्वान किया।
उन्होंने अस्पतालों, विद्यालयों, समाज और समुदाय में इस आंदोलन को लोकप्रिय बनाने और इसे एक जन आंदोलन में बदलने की आवश्यकता पर बल दिया।
गैर-संचारी और अन्य रोगों से निपटने के लिए सस्ती चिकित्सा सुविधाएं उपलब्ध कराने की आवश्यकता पर बल देते हुए, उपराष्ट्रपति ने कहा कि भारत सरकार द्वारा प्रारंभ आयुष्मान भारत योजना विभिन्न ऐसी बीमारियों, जो उच्च लागत के कारण पहुंच से बाहर थीं, उनसे ग्रस्त नागरिक अब इस योजना के के माध्यम से इलाज करा रहे है और यह योजना देश की भलाई में एक महत्वपूर्ण भूमिका निभा रही है।
उपराष्ट्रपति ने देशभर में पांच हजार से अधिक प्रधानमंत्री भारतीय जनऔषधि परियोजना केन्द्रों की स्थापना के लिए सरकार की सराहना की जो सस्ती दरों पर सभी दवाईयाँ उपलब्ध करा रहे हैं। उन्होंने चिकित्सा क्षेत्र में कार्यरत चिकित्सकों और लोगों से सस्ती जेनेरिक दवाईयों को बढ़ावा देने का आग्रह किया।
इस अवसर पर उपस्थित गणमान्य व्यक्तियों में हृदय फाउंडेशन के मैनेजिंग ट्रस्टी, श्रीयुगांधर मेका, ट्रस्टी, डॉ. गोपीचंद मन्नम और फाउंडेशन के श्री जयराज कुमार पेनुकोंडा भी शामिल थे।
प्रधानमंत्री कार्यालय
प्रधानमंत्री ने जर्मन दूतावास के “नाटू-नाटू” जश्न की सराहना की
प्रधानमंत्री श्री नरेन्द्र मोदी ने भारत और भूटान में जर्मनी के राजदूत डॉ. फिलिप ऐकरमैन द्वारा साझा किये गये उस वीडियो की सराहना की है, जिसमें वे स्वयं और दूतावास के सदस्य ऑस्कर पुरस्कार प्राप्त “नाटू-नाटू” की सफलता का जश्न मनाते हुये देखे जा सकते हैं। यह वीडियो पुरानी दिल्ली में शूट किया गया था।
फरवरी की शुरूआत में भारत स्थित कोरियाई दूतावास ने भी इस गीत पर एक वीडियो बनाया था।
जर्मनी के राजदूत के ट्वीट के जवाब में प्रधानमंत्री ने ट्वीट कियाः
“भारत के रंग और रस! जर्मनी के लोग वाकई नृत्य कर सकते हैं और बढ़िया नृत्य कर सकते हैं!”
उप राष्ट्रपति सचिवालय
उपराष्ट्रपति ने पूर्व राष्ट्रपति श्री राम नाथ कोविन्द को जन्मदिन की शुभकामनाएं दीं
उपराष्ट्रपति श्री जगदीप धनखड़ ने भारत के पूर्व राष्ट्रपति श्री राम नाथ कोविन्द जी को आज उनके जन्मदिन की बधाई दी।
एक एक्स पोस्ट में उपराष्ट्रपति ने कहा;
“भारत के पूर्व राष्ट्रपति श्री राम नाथ कोविन्द जी को उनके जन्मदिन पर हार्दिक शुभकामनाएँ! वह महानता, बुद्धिमत्ता और दृढ़ता का प्रतीक हैं, जिनके नेतृत्व का हमारे देश को बहुत लाभ मिला है। वह दीर्घायु और स्वस्थ रहें।”
राष्ट्रपति सचिवालय
राष्ट्रपति ने कोयंबटूर के ईशा योग केंद्र में महाशिवरात्रि उत्सव में भाग लिया
राष्ट्रपति श्री रामनाथ कोविंद ने आज  तमिलनाडु के कोयंबटूर में ईशा योग केंद्र में महाशिवरात्रि उत्सव में मुख्य अतिथि के रूप में भाग लिया। इस अवसर पर राष्ट्रपति ने कहा कि यह उत्सव महाशिवरात्रि की मनोहरता को अनुभव करने का एक सुअवसर है। उन्होंने आज की युवा पीढ़ी को सद्गुरु जग्गी वासुदेव और ईशा फाउंडेशन द्वारा भारत के प्राचीन आध्यात्म और मूल्यों से अवगत कराए जाने पर प्रसन्नता व्यक्त की।
राष्ट्रपति के भाषण के लिए यहाँ क्लिक कीजिए
वाणिज्य एवं उद्योग मंत्रालय
पीयूष गोयल ने बहुपक्षवाद के आदर्शों को बचाने और बढ़ावा देने के लिए ठोस प्रयास करने का आह्वान किया
केंद्रीय मंत्री ने मंत्रियों से, विशेष रूप से कारोबार और निवेश से संबंधित प्राथमिकताओं और एजेंडे पर सर्वसम्मति के आधार पर दस्तावेज तैयार करने पर जोर दिया
गोयल ने जी20 से कोविड-19 की जांच और इलाज के लिए ट्रिप्स छूट विस्तार पर सकारात्मक और समय से चर्चा शुरू करने का आग्रह किया
मत्स्य पालन उद्योग संबंधी समझौते और पब्लिक स्टॉकहोल्डिंग का स्थायी समाधान और ई-कॉमर्स प्रतिबंध पर मंत्रियों को तत्काल ध्यान देने की जरूरत है: पीयूष गोयल
गोयल ने भू-राजनीतिक और महामारी से पैदा हुए व्यवधानों के बीच वैश्विक आपूर्ति श्रृंखला को मजबूत करने के लिए सामूहिक समाधान का आह्वान किया
केंद्रीय मंत्री ने प्रधानमंत्री मोदी के पर्यावरण के अनुरूप जीवन शैली के आह्वान पर आधारित जीवन जीने के तरीके को बढ़ावा देने की बात कही
वाणिज्य और उद्योग मंत्री पीयूष गोयल ने बहुपक्षवाद को बचाने और बढ़ावा देने के लिए ठोस और व्यापक प्रयास करने का आह्वान किया है। वह इंडोनेशिया के बाली में चल रही जी20 कारोबार, निवेश और उद्योग की मंत्रिस्तरीय बैठक को संबोधित कर रहे थे।
उन्होंने चिंता व्यक्त करते हुए कहा कि अगर बहुपक्षवाद खतरे में पड़ता है तो दुनिया में संवाद और कूटनीति को बढ़ावा देने के लिए ज्यादा मंच नहीं बचेंगे और इस तरह से मुक्त व्यापार को नुकसान होगा।
मंत्री ने दोहराया कि सर्वसम्मति के आधार पर निष्कर्ष-दस्तावेज तैयार करने के इंडोनेशियाई प्रेसिडेंसी के प्रयासों में भारत मजबूती से खड़ा है, जिसमें निष्पक्ष, पारदर्शी और नियम आधारित बहुपक्षीय व्यापार प्रणाली के लिए सभी देशों की सामूहिक प्रतिबद्धता दिखाई दे।
इस बात पर जोर देते हुए कि भारत का मानना है कि बहुपक्षवाद वैश्विक कारोबार के प्रबंधन और सुविधा के लिए महत्वपूर्ण है, मंत्री ने डब्ल्यूटीओ एमसी12 के परिणाम का स्वागत किया। उन्होंने जी20 से एमसी12 की ओर से स्वीकृत महत्वपूर्ण क्षेत्रों पर सकारात्मक और समय पर चर्चा करने का आग्रह किया जिसमें डब्ल्यूटीओ सुधार और ट्रिप्स छूट का विस्तार शामिल है जिससे 6 महीने की सहमत समय सीमा के भीतर कोविड 19 जांच और इलाज के लिए उत्पादन और आपूर्ति को कवर किया जा सके। उन्होंने सदस्यों से इस पर भी गौर करने को कहा कि हमारे मत्स्य पालन उद्योग पर समझौते और पब्लिक स्टॉकहोल्डिंग का स्थायी समाधान, ई-कॉमर्स रोक का एक स्थायी समाधान ऐसे अन्य विषय हैं जिस पर तत्काल ध्यान देने और फैसले लेने की आवश्यकता है।
मंत्री ने कहा कि महामारी और अन्य हालिया भू-राजनीतिक घटनाक्रमों के मद्देनजर दुनिया में आपूर्ति श्रृंखलाओं में रुकावटें आईं। उन्होंने कहा कि इन चुनौतियों से तत्काल निपटने की जरूरत है।
जलवायु परिवर्तन पर गंभीर चिंता व्यक्त करते हुए उन्होंने परंपराओं, संरक्षण और संतुलन के मूल्यों के आधार पर एक स्वस्थ और स्थायी जीवन शैली को बढ़ावा देने का आह्वान किया। इस संबंध में, प्रधानमंत्री श्री नरेन्द्र मोदी द्वारा सुझाई 'एलआईएफई, लाइफ' दृष्टिकोण यानी 'पर्यावरण के अनुकूल जीवन शैली' पर्यावरणीय स्थिरता और चिरस्थायी जीवन शैली को बढ़ावा देने का प्रभावी उपाय साबित हो सकता है।
उन्होंने सभी सदस्यों से अत्यधिक लचीलापन दिखाने और जून में हुई विश्व व्यापार संगठन एमसी12 के अनुभवों के आधार पर आगे बढ़ने की बात कही, जहां न्यायसंगत और निष्पक्ष कारोबार को बढ़ावा देने के लिए महत्वपूर्ण प्रगति मिली थी।
भारत के रुख को पर्याप्त समर्थन मिला। कई सदस्यों ने परिणाम-दस्तावेज को लेकर उत्सुकता व्यक्त की और भारत के प्रस्ताव के साथ खड़े दिखे।